KIRJALLINEN KYSYMYS E-1929/02

esittäjä(t): Matti Wuori (Verts/ALE) komissiolle

(3. heinäkuuta 2002)

Aihe: Venäläisen sotilasjournalistin Grigory Paskon tapaus

Venäjän korkein oikeus on määrännyt vakoilusta syytetyn toimittaja Grigory Paskon oikeudenkäynnin päivämääräksi 25. kesäkuuta. Grigory Paskon tuomio on aiheuttanut suunnatonta vastustusta Venäjällä ja muualla. Euroopan parlamentti hyväksyi 7. helmikuuta päätöslauselman sotilasjournalisti Grigory Paskon vangitsemisesta ja TV-6-televisioaseman sulkemisesta (P5_TA(2002)0067).

Venäjän viranomaisten ja valtion valvomien tiedotusvälineiden Paskon tapauksesta esittämät huomattavasti vääristellyt tiedot eivät sen sijaan ole herättäneet erityistä mielenkiintoa.

Tavatessaan Jacques Chiracin Pariisissa tammikuussa 2002 presidentti Putin ilmoitti julkisesti, että on kiistämätön tosiasia, että Pasko oli toimittanut salaista tietoa Japanille. Tämä ei ole totta. Pasko tuomittiin tietojen keräämisestä ja siitä, että hänen tarkoituksenaan oli toimittaa niitä eteenpäin, mutta tietojen luovuttamista ei milloinkaan tapahtunut.

Lisäksi Kremlin valvoma kansallinen ORT-TV on lähettänyt useita tätä tapausta käsitteleviä ohjelmia. Ohjelmissa esitetään suuresti vääristelty näkemys tapahtumista ja yritetään ilmeisesti mustamaalata Paskoa esittämällä hänet yleisölle petturina ja vakoojana.

Onko komissio tietoinen Paskon tapaukseen liittyvien asioiden tilasta? Koska lopullista tuomiota Paskon tapauksessa ei ole vielä annettu, edellä esitetty on mitä ilmeisimmin syyttömyysolettaman vastaista. Aikooko komissio ottaa kysymyksen esille asiaa käsittelevien Venäjän viranomaisten kanssa? Aikooko komissio edelleen seurata Paskon tapausta, ja mihin konkreettisiin toimiin se aikoo ryhtyä tähän liittyen?

Christopher Pattenin komission puolesta antamayhteinen vastauskirjallisiin kysymyksiin E-1929/02 ja E-1978/02

(30. heinäkuuta 2002)

Komissio jakaa arvoisan parlamentin jäsenen huolen Grigory Paskon tilanteesta. Hänen tuomitsemisessaan ei ole noudatettu kaikkia riippumattoman ja oikeudenmukaisen oikeudenkäynnin perusperiaatteita, kuten julkisuutta. Komissio toivoo Venäjän viranomaisten löytävän pian ratkaisun, joka parantaisi Paskon valitettavaa henkilökohtaista tilannetta.

Mikäli asiaa katsotaan laajemmalta näkökannalta kuin vain Paskon huolestuttavan henkilökohtaisen tilanteen suhteen, tapaus on hyvin valitettava myös koska se on esimerkki Venäjällä esiintyvistä pyrkimyksistä heikentää joukkotiedotusvälineiden vapautta. Korkeimman oikeuden sotilaskollegion 25. kesäkuuta 2002 tekemä päätös hylätä Paskon vetoomus oli samansuuntainen monien muiden tuomioistuimen päätösten kanssa, jotka ovat huolestuttaneet ihmisoikeusaktivisteja ja tiedotusvälineitä niin Venäjällä kuin kansainvälisestikin. Tässä suhteessa pitää huomauttaa, että EU:n ja Venäjän välisessä 29. toukokuuta pidetyssä huippukokouksessa annetussa yhteisessä lausumassa vahvistetaan, että yhteisenä tavoitteenamme on demokratian periaatteiden ja ihmisoikeuksien kunnioittamiseen perustuvan yhteiskunnan lujittaminen. Sananvapauden puolustaminen on olennaisen tärkeää tässä yhteydessä.

EU on käsitellyt Paskon tapausta Venäjän viranomaisten kanssa. Komissio on valmis harkitsemaan muita diplomaattisia toimia tilanteen kehityksen huomioon ottaen.

Yleisemmällä tasolla unioni jatkaa sananvapauden ja toimituksellisen vapauden käsittelyä Venäjän kanssa käymässään poliittisessa vuoropuhelussa, ja erityisesti se korostaa tarvetta säilyttää sananvapauden alalla vuodesta 1991 lähtien saavutettu merkittävä edistys. Tämä on olennainen osa ponnistelujamme saada aikaan EU:n ja Venäjän federaation välinen strateginen kumppanuus, joka perustuu yhteisiin perusarvoihin.